Document ID: 32011D0633

A BIZOTTSÁG VÉGREHAJTÁSI HATÁROZATA
(2011. szeptember 15.)
a vasúti infrastruktúra nyilvántartásának közös előírásairól
(az értesítés a C(2011) 6383. számú dokumentummal történt)
(EGT-vonatkozású szöveg)
(2011/633/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vasúti rendszer Közösségen belüli kölcsönös átjárhatóságáról szóló, 2008. június 17-i 2008/57/EK európai parlamenti és tanácsi irányelvre (1) és különösen annak 35. cikke (2) bekezdésére,
mivel:
(1)
A 2008/57/EK irányelv 35. cikkének értelmében a tagállamok gondoskodnak arról, hogy infrastruktúra-nyilvántartást tegyenek közzé és tartsanak naprakészen. A Bizottság az Európai Vasúti Ügynökség (az Ügynökség) által készített tervezet alapján előírásokat fogad el a nyilvántartásra vonatkozóan.
(2)
Kiegészítő közös előírásokra van szükség annak érdekében, hogy a nyilvántartások adatai több tagállamra kiterjedően könnyen hozzáférhetőek legyenek. A nemzeti nyilvántartások létrehozásával és az adatgyűjtéssel egyidejűleg közös számítógépes felhasználói felületet kell kifejleszteni és alkalmazni a vasúti infrastruktúra európai szintű, virtuális nyilvántartására. A tagállamoknak - az Ügynökség segítségével - együtt kell működniük annak érdekében, hogy a nyilvántartások működjenek, valamennyi adatot tartalmazzák, egymással összekapcsolódjanak, és közös felhasználói felületet bocsássanak a felhasználók rendelkezésére.
(3)
Az ebben a határozatban előírt intézkedések összhangban vannak a 2008/57/EK irányelv 29. cikke (1) bekezdése szerint létrehozott bizottság véleményével,
ELFOGADTA EZT A HATÁROZATOT:
1. cikk
A 2008/57/EK irányelv 35. cikkében említett infrastruktúra-nyilvántartásra vonatkozó közös előírásokat e határozat melléklete tartalmazza.
2. cikk
(1) A tagállamok gondoskodnak arról, hogy infrastruktúra-nyilvántartásuk számítógépes legyen, és teljesítse az 1. cikkben említett közös előírások követelményeit, legkésőbb három évvel e határozat hatálybalépését követően.
(2) A tagállamok gondoskodnak arról, hogy nyilvántartásaik egymáshoz és a 4. cikkben említett közös felhasználói felülethez kapcsolódjanak, legkésőbb 6 hónappal annak működésbe lépését követően.
3. cikk
Az Ügynökség legkésőbb egy évvel e határozat hatálybalépését követően az 1. cikkben említett előírásokhoz kapcsolódóan alkalmazási útmutatót tesz közzé, és naprakészen tartja azt. Az alkalmazási útmutató minden paraméterre vonatkozóan hivatkozást tartalmaz az átjárhatósági műszaki előírások (ÁME-k) vonatkozó pontjaira.
4. cikk
(1) Az Ügynökség elkészíti a részletes előírásokat, valamint a) a közös felhasználói felület kifejlesztésére, tesztelésére, kiépítésére és működésére vonatkozó, illetve b) a nemzeti nyilvántartásokkal való összekapcsolásra vonatkozó irányítási és végrehajtási tervet. Az Ügynökségnek ezeket legkésőbb egy évvel e határozat hatálybalépése után be kell nyújtania a Bizottsághoz.
(2) Az (1) bekezdésben említett közös felhasználói felület webalapú alkalmazás, mely megkönnyíti az infrastruktúra-nyilvántartások adataihoz való európai szintű hozzáférést. Az alkalmazásnak legkésőbb 3 évvel a határozat hatálybalépésének időpontját követően működnie kell.
(3) Amennyiben azt az ÁME-k kidolgozásában bekövetkezett haladás szükségessé teszi, az Ügynökség javaslatot tesz az 1. cikkben említett előírások és az (1) bekezdésben említett részletes előírások frissítésére.
5. cikk
(1) A tagállamok gondoskodnak arról, hogy a (2)-(5) bekezdés értelmében összegyűjtsék a szükséges adatokat, és bevigyék azokat nemzeti infrastruktúra-nyilvántartásukba. Gondoskodnak róla, hogy az adatok megbízhatóak és naprakészek legyenek.
(2) A 913/2010/EU európai parlamenti és tanácsi rendelet (2) mellékletében meghatározott árufuvarozási folyosók infrastruktúrájával kapcsolatos adatokat legkésőbb három évvel e határozat hatálybalépésének időpontját követően össze kell gyűjteni, és be kell vezetni a nemzeti infrastruktúra-nyilvántartásba.
(3) A 2008/57/EK irányelv és az e határozat hatálybalépése után üzembe helyezett infrastruktúrákkal kapcsolatos, a (2) bekezdésben említett adatoktól eltérő adatokat legkésőbb három évvel e határozat hatálybalépésének időpontját követően össze kell gyűjteni, és be kell vezetni a nemzeti infrastruktúra-nyilvántartásba.
(4) A 2008/57/EK irányelv hatálybalépése előtt üzembe helyezett infrastruktúrákkal kapcsolatos, a (2) bekezdésben említett adatoktól eltérő adatokat a 6. cikk (1) bekezdésében említett nemzeti végrehajtási tervvel összhangban, de legkésőbb öt évvel e határozat hatálybalépésének időpontját követően össze kell gyűjteni, és be kell vezetni a nemzeti infrastruktúra-nyilvántartásba.
(5) A 2008/57/EK irányelv hatálybalépése előtt üzembe helyezett magánvágányokkal kapcsolatos adatokat a 6. cikk (1) bekezdésében említett nemzeti végrehajtási tervvel összhangban, de legkésőbb hét évvel e határozat hatálybalépésének időpontját követően össze kell gyűjteni, és be kell vezetni a nemzeti infrastruktúra-nyilvántartásba.
(6) Az e határozat hatálybalépése után üzembe helyezett infrastruktúrákkal kapcsolatos adatokat össze kell gyűjteni, és be kell vezetni a nemzeti infrastruktúra-nyilvántartásba, amint az infrastruktúrák üzembe helyezésre kerülnek, és amint a 2. cikk (1) bekezdésében említett nyilvántartás működésbe lép.
6. cikk
(1) A tagállamok elkészítik az e határozatból eredő kötelezettségek végrehajtására szolgáló nemzeti végrehajtási tervet, valamint az ahhoz kapcsolódó ütemtervet. A nemzeti végrehajtási tervet legkésőbb hat hónappal e határozat hatálybalépése után kell benyújtani a Bizottsághoz.
(2) Az Ügynökség koordinálja, nyomon követi és támogatja a nemzeti infrastruktúra-nyilvántartások létrehozását. Az Ügynökség nevezetesen létrehoz egy csoportot a nemzeti nyilvántartások felállításáért és kezeléséért felelős szervek képviselőiből, és irányítja annak működését. Ezek a szervek négyhavonta jelentést küldenek az Ügynökségnek a végrehajtás terén elért eredményekről. Az Ügynökség rendszeresen jelentést készít a Bizottságnak az e határozat végrehajtásának terén elért haladásról.
7. cikk
Ez a határozat 2012. március 16-tól alkalmazandó.
8. cikk
Ennek a határozatnak a tagállamok és az Európai Vasúti Ügynökség a címzettjei.
Kelt Brüsszelben, 2011. szeptember 15-én.

Labels: 7
12
8
15